Okresná prokuratúra Kežmarok 
Michalská 2493/8A, 060 01 Kežmarok 1 	

Sp. zn. : Pv 374/15/7703	Kežmarok, 24.8.2015
EEČ : 2-56-75-2015

U Z N E S E N I E

Trestná vec:	obvinený XXXXX  
Prečin:	Nebezpečné vyhrážanie podľa § 360 odsek 1, odsek 2 písmeno a, písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Kežmarok
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: XXXXX
a
poškodenou:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Obsahom zmieru je:
a.	Peňažná suma určená na všeobecne prospešné účely: 75,00 € 
b.	Konkrétny adresát peňažnej sumy určenej na všeobecne prospešné účely: XXXXX XXXXX so sídlom XXXXX  
c.	Suma odovzdaná štátu na peňažnú pomoc obetiam trestnej činnosti: 75,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: zvárač
realizované policajtom Obv.odd. PZ XXXXX pod spisovou značkou ORP-XXXXX
Od roku 2010 do 3.5.2015 vždy pod vplyvom požitých alkoholických nápojov, v priestoroch rodinného domu XXXXX vo XXXXX, okres XXXXX, približne raz mesačne sa svojej manželke XXXXX vyhrážal zabitím, vulgárne jej nadával, jeho konanie sa postupne stupňovalo od roku 2014 kedy bolo jeho konanie agresívnejšie, manželku aj fyzicky napádal údermi do tváre, kopaním do celého tela, pričom jeho konanie vyvrcholilo 3.5.2015, keď v čase okolo 17.00 hod. pod vplyvom požitých alkoholických nápojov svoju manželku chytil za ruku, päsťami ju udieral do zadnej časti hlavy a chrbta, pričom jej zranenie vyžadujúce liečenia a práceschopnosť nespôsobil.

Odôvodnenie: 
	Uznesením povereného príslušníka Okresného riaditeľstva Policajného zboru XXXXX, Obvodného oddelenia Policajného zboru XXXXX, sp. zn. ORP-XXXXX z 5.6.2015 bolo začaté trestné stíhanie a súčasne vznesené obvinenie XXXXX pre prečin nebezpečného vyhrážania podľa § 360 ods. 1, ods. 2 písm. b) Trestného zákona.

	V priebehu prípravného konania poverený príslušník PZ ustálil právnu kvalifikáciu skutku a skutok právne kvalifikoval ako prečin nebezpečného vyhrážania podľa § 360 ods. 1, ods. 2 písm. a), písm. b) Trestného zákona.

	V priebehu prípravného konania poverený príslušník PZ vypočul obvineného XXXXX, svedka-poškodenú XXXXX, zabezpečil správu príslušnej zdravotnej poisťovne, lekárske potvrdenia a lekárske správy, správy a charakteristiky na obvineného, odpis registra trestov. 

	Po predložení spisového materiálu povereným príslušníkom PZ s návrhom na podanie obžaloby bol z Okresného súdu v XXXXX zabezpečený spisový materiál z mediačného konania sp. zn. XXXXX.

	Takto vykonaným dokazovaním bol objektívne zistený skutkový stav, pričom možno jednoznačne konštatovať, že v tomto prípade ku skutku skutočne došlo, skutok je prečinom nebezpečného vyhrážania podľa § 360 ods. 1, ods. 2 písm. a), písm. b) Trestného zákona a tohto sa mal dopustiť práve obvinený XXXXX.   

	Preskúmaním vyšetrovacieho spisu bolo zistené, že vzhľadom na okolnosti prípadu a vzhľadom na osobu obvineného je možné postupovať v zmysle ustanovenia § 220 ods. 1 Trestného poriadku. 

	Preskúmaním príslušného spisového materiálu bolo zistené, že v uvedenej veci sa koná o prečine, na ktorý zákon ustanovuje trest odňatia slobody, ktorého hranica neprevyšuje hranicu stanovenú v ustanovení § 220 ods. 1 Trestného poriadku.  

	Podľa § 360 ods. 2 Trestného zákona možno za prečin nebezpečného vyhrážania uložiť trest odňatia slobody na šesť mesiacov až tri roky. 

	Podľa ustanovenia § 220 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito, nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom a zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvineného a na jeho osobné a majetkové pomery, považuje takýto spôsob rozhodnutia za dostačujúci.
 
	V priebehu prípravného konania bola na Okresnom súde v Kežmarku vykonaná mediácia, počas ktorej obvinený a poškodená dali súhlas k vykonaniu mediácie, vyjadrili súhlas s postupom podľa § 220 ods. 1 Trestného poriadku a dňa 11.8.215 uzatvorili dohodu o zmieri. 

	Obvinený XXXXX slobodne, vážne a určito vyhlásil, že spáchal skutok, pre ktorý je stíhaný, svoje konanie oľutoval. Nakoľko svojím konaním žiadnu škodu nespôsobil, neurobil opatrenia na náhradu škody.

	Poškodená manželka XXXXX od manžela finančné, ani iné odškodnenie nežiadala. 

Obvinený zložil na účet Okresnej prokuratúry XXXXX peňažnú sumu 150,- eur (stopäťdesiat eur) určenú na všeobecne prospešné účely, z ktorej 75,- eur podľa dohody o zmieri určil XXXXX XXXXX, so sídlom XXXXX IČO: XXXXX, bankové spojenie: XXXXX, číslo účtu IBAN: XXXXX. Táto suma je primeraná závažnosti spáchaného trestného činu.  

	Obvinený XXXXX z miesta trvalého bydliska nie je bližšie hodnotený, býva v spoločnej domácnosti s manželkou a jedným maloletým dieťaťom. Je zamestnaný ako zvárač v XXXXX, XXXXX. Zo zabezpečeného odpisu registra trestov vyplýva, že doposiaľ nemá záznam v registri trestov, z výpisu z ústrednej evidencie priestupkov vyplýva, že od roku 2010 do dňa posledného spáchania skutku nebol uznaný za vinného zo spáchania priestupku v rámci priestupkového konania. Berúc do úvahy jeho doterajší život, všetky okolnosti prípadu, rozhodnutie o schválení zmieru a zastavení trestného stíhania je dostačujúce, účel trestného konania bude splnený aj takýmto spôsobom rozhodnutia. 

	Vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvineného a na jeho osobné a majetkové pomery, som dospela k záveru, že takýto spôsob je dostačujúci z hľadiska naplnenia účelu Trestného zákona a Trestného poriadku.  

	S poukazom na všetky uvedené skutočnosti som rozhodla tak, ako je to uvedené vo výrokovej časti tohto uznesenia.

Poučenie: 
Proti tomuto uzneseniu sťažnosť nie je prípustná (§ 215 ods. 6 Trestného poriadku).

JUDr. Martina Strižovská
prokurátorka